b'\n_START_ARTICLE_\nAlmes\xc3\xa5kra\n_START_PARAGRAPH_\nAlmes\xc3\xa5kra on entinen kunta Ruotsissa Sm\xc3\xa5landin maakunnassa Njudungin alueella. Almes\xc3\xa5kra kuului aikanaan J\xc3\xb6nk\xc3\xb6pingin l\xc3\xa4\xc3\xa4nin L\xc3\xa4ntiseen kihlakuntaan ja ennen vuotta 1886 osittain my\xc3\xb6s Tvetan kihlakuntaan. Vuodesta 1971 alue on ollut osa N\xc3\xa4ssj\xc3\xb6n kuntaa._NEWLINE_Almes\xc3\xa5kran pinta-ala on 65 neli\xc3\xb6kilometri\xc3\xa4, josta 58,72 neli\xc3\xb6kilometri\xc3\xa4 on maata. Vuonna 2013 alueella oli 216 asukasta. Almes\xc3\xa5krassa sijaitsee Almes\xc3\xa5kran kirkko.\n_START_SECTION_\nKuntajaon kehitys\n_START_PARAGRAPH_\nAlmes\xc3\xa5kran pit\xc3\xa4j\xc3\xa4 on per\xc3\xa4isin keskiajalta._NEWLINE_Vuoden 1862 kuntauudistuksessa pit\xc3\xa4j\xc3\xa4n kirkolliset teht\xc3\xa4v\xc3\xa4t siirrettiin Almes\xc3\xa5kran seurakunnalle ja maalliset teht\xc3\xa4v\xc3\xa4t Almes\xc3\xa5kran kunnalle, joka oli kuntamuodoltaan maalaiskunta. Kunta liitettiin vuonna 1952 osaksi Malmb\xc3\xa4cki\xc3\xa4, joka puolestaan liitettiin vuonna 1971 N\xc3\xa4ssj\xc3\xb6n kuntaan. Almes\xc3\xa5kran seurakunta on edelleen olemassa.\n_START_SECTION_\nMaantiedett\xc3\xa4\n_START_PARAGRAPH_\nAlmes\xc3\xa5kra sijaitsee etel\xc3\xa4lounaaseen N\xc3\xa4ssj\xc3\xb6n taajamasta Lagan- Em\xc3\xa5n- ja Huskvarna\xc3\xa5n-jokien v\xc3\xa4lisell\xc3\xa4 vedenjakajalla. Huluberget ulottuu 364 metrin korkeudelle merenpinnan yl\xc3\xa4puolelle ja sielt\xc3\xa4 n\xc3\xa4kee kymmenien kilometrien p\xc3\xa4\xc3\xa4h\xc3\xa4n. Alueella on my\xc3\xb6s suuria soita._NEWLINE_Almes\xc3\xa5krassa on Torsa stenar -nimell\xc3\xa4 tunnettu hautakentta._NEWLINE_Paikannimi Almes\xc3\xa5kra on otettu kirkonkyl\xc3\xa4lt\xc3\xa4, ja vuonna 1337 se kirjoitettiin muodossa Almarsaker. Paikannimen alkuosa sis\xc3\xa4lt\xc3\xa4\xc3\xa4 todenn\xc3\xa4k\xc3\xb6isesti miehennimen Almar ja loppuosa \xc3\xa5ker tarkoittaa peltoa.'